คปภ.เปิดทางประกันลดเบี้ยให้ลูกค้า30%
คปภ.เปิดทางประกันชีวิตลดเบี้ยให้ลูกค้า30% กระตุ้นการออมช่วงปลายปี
14 ก.ย. 2553

คปภ.เปิดทางประกันชีวิตลดเบี้ยให้ลูกค้า30% กระตุ้นการออมช่วงปลายปี
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย ออกคำสั่ง ณ วันที่ 10 ก.ย.2553 เรื่องกำหนดอัตราเบี้ยประกันภัยสำหรับผู้เอาประกันภัยโดยตรงกับบริษัทประกันชีวิต เพื่อเป็นการรณรงค์ส่งเสริมและจูงใจให้ประชาชนได้ทำประกันภัยเพื่อสร้างหลักประกันให้แก่ตัวเองและครอบครัวมากขึ้น จึง ได้ออกคำสั่งดังนี้
บริษัทอาจกำหนดอัตราเบี้ยประกันภัยสำหรับผู้เอาประกันภัยโดยตรงกับบริษัท ต่ำกว่าอัตราที่นายทะเบียนได้ให้ความเห็นชอบไว้ได้ไม่เกิน 30% ของจำนวนเบี้ยประกันภัย สำหรับกรมธรรม์ประกันภัยทุกประเภท ทั้งนี้ภายใต้เงื่อนไข ที่ว่า เป็นการขอเอาประกันภัยกับบริษัทในช่วงระยะเวลาระหว่างวันที่ 20 ก.ย.-14 ต.ค.2553 และวันเริ่มต้นคุ้มครองตามกรมธรรม์ประกันภัยจะต้องไม่เกินวันที่ 31 ธ.ค.2553